## Uredba o načinu ustrojavanja, sadržaju i vođenju Registra investicija

### NN 87/2012 (30.7.2012.), Uredba o načinu ustrojavanja, sadržaju i vođenju Registra investicija

VLADA REPUBLIKE HRVATSKE

2001

Na temelju članka 13. stavka 2. Zakona o Centru za praćenje poslovanja energetskog sektora i investicija (»Narodne novine«, broj 25/2012), Vlada Republike Hrvatske je na sjednici održanoj 26. srpnja 2012. godine donijela

UREDBU

O NAČINU USTROJAVANJA, SADRŽAJU I VOĐENJU REGISTRA INVESTICIJA

Članak 1.

Ovom se Uredbom propisuje način ustrojavanja, sadržaj i vođenje Registra investicija za investicijske projekte koji su određeni Zakonom o Centru za praćenje poslovanja energetskog sektora i investicija, a koje provode Republika Hrvatska i pravne osobe u kojima je Republika Hrvatska imatelj dionica ili udjela, uvažavajući opće pravne akte koji reguliraju područje poslovanja i investicija te prava i obveze trgovačkih društava utvrđene zakonima i općim propisima o trgovačkim društvima.

Članak 2.

Registar investicija je baza podataka o svim investicijskim projektima koje provode Republika Hrvatska i pravne osobe u kojima Republika Hrvatska ima više od 25% udjela ili dionica, ukoliko vrijednost investicije prelazi iznos od deset milijuna kuna, te investicijskim projektima javno-privatnog partnerstva i projektima energetske učinkovitosti u kojima sudjeluju tijela državne uprave bez obzira na vrijednost investicije, osim investicija za projekte javno-privatnog partnerstva u području infrastrukture.

Članak 3.

Podaci kojima Centar ima pristup u svrhu vođenja Registra investicija su:

1) Naziv investitora

2) Adresa investitora

3) Kontakt podaci pravne osobe (telefon, e-mail adresa)

4) OIB pravne osobe

5) MBS

6) Broj vlasničkih udjela u temeljnom kapitalu trgovačkog društva

7) Nominalnu vrijednost vlasničkih udjela

8) Broj vlasničkih udjela čiji je vlasnik Republika Hrvatska

9) Udio vlasničkih udjela, čiji je vlasnik Republika Hrvatska, u temeljnom kapitalu trgovačkog društva

10) Broj vlasničkih udjela čiji su vlasnici pravne osobe kojih je osnivač Republika Hrvatska

11) Udio vlasničkih udjela, čiji su vlasnici pravne osobe kojih je osnivač Republika Hrvatska, u temeljnom kapitalu trgovačkog društva

12) Plan investicija

13) Naziv projekta

14) Opis projekta

15) Lokacija projekta

16) Prostorni podaci o projektu (GIS)

17) Vrijednost projekta

18) Razdoblje realizacije (godine)

19) Razdoblje realizacije (mjeseci)

20) Razdoblje najma (godine)

21) Razdoblje najma (mjeseci)

22) Razdoblje otplate (godine)

23) Razdoblje otplate (mjeseci)

24) Iznos najma

25) Status projekta

26) Način financiranja

27) Iznos financiranja (prema pojedinom postotku)

28) Datum zaprimanja zahtjeva za unos investicijskog projekta u Registar

29) Datum unosa zahtjeva za unos investicijskog projekta u Registar

30) Datum odobravanja zahtjeva za unos investicijskog projekta u Registar

31) Datum odbijanja zahtjeva za unos investicijskog projekta u Registar

32) Planirani početak aktivnosti

33) Stvarni početak aktivnosti

34) Planirani završetak aktivnosti

35) Stvarni završetak aktivnosti

36) Razlozi zastoja projekta

37) Grupa projekta

38) Pod-grupa projekta

39) Odgovorna osoba (voditelj projekta)

40) Odgovorna osoba (uprava)

41) Mjerna jedinica

42) Vrijednost mjernih jedinica

43) Garantirana ušteda

44) Iznos vrijednosti investicijskog projekta u HRK

45) Iznos vrijednosti investicijskog projekta u valuti

46) Kooperanti

47) Lista potencijalnih investicija

48) Studija izvodljivosti/isplativosti

49) Natječajna dokumentacija

50) Popis svih ponuđača kojima je upućen zahtjev

51) Prijedlog kriterija i metodologija odabira ponuđača

52) Način i dinamika plaćanja

53) Tehnička dokumentacija

54) Predmet ugovora (ugovor s fiksnom cijenom ili prema ostvarenim troškovima)

55) Garancije

56) Održavanje

57) Rokovi isporuke/način primopredaje

58) Način raskida ili promjena ugovora

59) Postupci vezani za usklađenje s propisima zaštite okoliša i prirode

60) Projektna dokumentacija

61) Lokacijska dozvola

62) Građevinska dozvola

63) Ugovor o građenju

64) Terminski plan projekta

65) Planirana vrijednost troškova (troškovnik)

66) Ostvarena vrijednost troškova izvršenog posla

67) Ukupan iznos proračunskih troškova za određeno razdoblje

68) Plaćene obveze do određenog dana

69) Iznos dostupnog novca za ugovaranje

70) Građevinski dnevnik

71) Usporedba ugovorenog u odnosu na planirano

72) Usporedba realiziranog u odnosu na planirano.

Članak 4.

(1) Registar investicija ustrojava i vodi Centar za praćenje poslovanja energetskog sektora i investicija (u daljnjem tekstu: Centar).

(2) Registar investicija se vodi u elektroničkom obliku.

(3) Centar osigurava tehničke i programske osnove za ustrojavanje Registra investicija.

Članak 5.

(1) Centar je ovlašten bez naknade pristupati svim podacima iz članka 3. ove Uredbe i koristiti podatke o državnoj imovini iz Registra državne imovine (iz evidencije sudova, tijela državne uprave, zavoda i pravnih osoba kojih je osnivač Republika Hrvatska, kao i drugih javnih evidencija), ukoliko se investicijski projekti provode na državnoj imovini.

(2) Pristup Centra svim podacima iz Registra državne imovine uspostavit će se izravno elektroničkim putem ukoliko to tehničke mogućnosti dopuštaju.

Članak 6.

(1) Pravne osobe u kojima je Republika Hrvatska imatelj dionica ili udjela dužne su za potrebe ustrojavanja i vođenja Registra investicija, na zahtjev Centra, dostaviti podatke i informacije prema članku 3. ove Uredbe, u roku 14 dana od dana zaprimanja zahtjeva.

(2) Podaci za Registar investicija dostavljaju se u digitalnom obliku (tablični prikaz – XLS, XLS, CSV, a vezano za prostorne podatke o projektu u SHAPE formatu) na prijenosnom mediju (CD/DVD/USB ključić ili putem elektroničke pošte) do elektroničke uspostave Registra investicija.

(3) Elektroničkom uspostavom Registra investicija korisnici su dužni nastaviti unošenje podataka upotrebom web portala Registra investicija VPN vezom.

(4) Pristup Registru investicija radi dostave i izravnog ažuriranja podataka o vlastitim projektima, u svim fazama, omogućava se na odgovarajući način iz stavaka 2. i 3. ovoga članka kao djelomičan pristup svim pravnim osobama u kojima je Republika Hrvatska imatelj dionica i udjela.

Članak 7.

(1) Pravne osobe u kojima je Republika Hrvatska imatelj dionica ili udjela dužne su redovito u Registru investicija ažurirati podatke o dinamici razvoja projekata prilikom svake promjene koja utječe na daljnji razvoj pojedinog projekta.

(2) Za točnost podataka unesenih u Registar investicija sukladno članku 6. stavcima 2. i 3. ove Uredbe, odgovaraju osobe iz članka 3. točaka 39. i 40. ove Uredbe.

(3) U slučaju poremećaja u planiranoj dinamici razvoja projekta, osobe iz članka 3. točaka 39. i 40. ove Uredbe dužne su Centru dostaviti informaciju o razlozima zastoja ili poremećaja u projektu.

Članak 8.

(1) Pristup Registru investicija omogućava se putem web/Internet aplikacije.

(2) U svrhu iz stavka 1. ovoga članka elektronička verzija Registra investicija bit će dostupna svim interesnim skupinama, ali s ograničenim pravom pristupa.

(3) Informacije vezano za investicije, koje su od strateške važnosti za Republiku Hrvatsku i služe za potrebe očuvanja suverenosti, a sadržane su u Registru investicija, bit će dostupne isključivo Centru.

(4) Svakoj zainteresiranoj osobi Centar će osigurati mogućnost uvida u Registar investicija putem web aplikacije uz autentikaciju (provjera identiteta korisnika) osobe i autorizaciju (provjera ima li korisnik potvrđenog identiteta prava pristupa), te korištenje sigurnosnih protokola za prijenos informacija putem interneta, na način da se osigura pristup osnovnim podacima iz Registra koje odredi Centar.

Članak 9.

(1) Centar izrađuje i dostavlja Vladi Republike Hrvatske putem ministarstva nadležnog za gospodarstvo izvješće o stanju i provedbi investicija u Republici Hrvatskoj svakih šest mjeseci za proteklo razdoblje.

(2) Centar putem izvješća iz stavka 1. ovoga članka, daje mišljenja o postojećim i budućim investicijama, te predlaže mjere za unaprjeđenje stanja i uklanjanje mogućih nedostataka vezano za investicije.

Članak 10.

(1) Pravne osobe u kojima je Republika Hrvatska imatelj dionica ili udjela jednom godišnje izrađuju listu svojih potencijalnih investicija za sljedeću godinu. Ovu listu su dužne prezentirati Centru do 15. prosinca svake tekuće godine.

(2) Lista potencijalnih investicija iz stavka 1. ovoga članka je mjerodavni dokument kojim se prate moguća buduća ulaganja te se podaci s te liste unose u Registar investicija bez obzira na trenutnu fazu projekta.

Članak 11.

Ova Uredba stupa na snagu danom objave u »Narodnim novinama«.

Klasa: 404-01/12-01/02

Urbroj: 5030120-12-1

Zagreb, 26. srpnja 2012.

Predsjednik

Zoran Milanović, v. r.

Uredba, NN 87/2012-2001